Iron Sky The Coming Racen jälkituotantovaihe kestää yli vuoden.

Elokuvan ohjaa ykkösosan tavoin Timo Vuorensola. JOEY PALMROOS

Kaikkien aikojen kalleimman suomalaiselokuvan Iron Sky The Coming Racen kuvaukset päättyivät Belgiassa perjantaina. Leffa on jatkoa muutaman vuoden takaiselle Iron Sky -elokuvalle.

– Vaiherikkaat studiokuvaukset työllistivät satoja ihmisiä kahden kuukauden ajan. Pahemmilta havereilta säästyttiin, mutta pienempää harmia tuotti muun muassa lavasteiden syttyminen tuleen. Viimeisellä kuvausviikolla säikäytti puolestaan miespääosaa näyttelevän Vladimir Burlakovin olkapään sijoiltaan meno stunttikohtaukseen valmistauduttaessa, elokuvan tiedotteessa kerrotaan.

Ohjaaja Timo Vuorensola kuvailee tunnelmiaan ”epätodellisiksi”.

– Lähdin tekemään kunnianhimoista suurtuotantoa ja sain lopulta purkkiin kaiken mitä tahdoin – ja vielä enemmän. Kuvausaikataulusta onnistuttiin säästämään peräti neljä täyttä kuvauspäivää, kiitos upean ja tehokkaan työryhmän, Vuorensola summaa.

Elokuvan tekeminen jatkuu yli vuoden mittaisella jälkituotantojaksolla. Elokuvan erikoistehosteista vastaa saksalainen, Oscar-palkittu Pixomondo. Musiikin sävellys slovenialaisen industrial-yhtye Laibachin kanssa alkaa kesällä.

Iron Sky The Coming Racen budjetti on yli 17 miljoonaa euroa. Elokuvan tähtinä nähdään muiden muassa maailmankuulu koomikko Tom Green sekä saksalainen näyttelijälegenda Udo Kier.

– Myönnän, että kyyneleet nousivat silmiin, kun kiitin näyttelijöitäni jättimäisestä työrupeamasta ja upeista suorituksista, ohjaaja Timo Vuorensola sanoo.

Elokuvaa kuvattiin Belgiassa. TOMI TUULIRANTA